
Pirkimo sąlygų 1 priedas

AZOTO (N) KIEKIO, IŠMETAMO IŠ VIENO GYVULIO, TAIKANT GERIAUSIUS PRIEINAMUS GAMYBOS BŪDUS (GPGB) ĮVERTINIMO KIAULININKYSTĖS IR PAUKŠTININKYSTĖS SEKTORIUOSE PASLAUGŲ TECHNINĖ SPECIFIKACIJA 

I. ĮVADINĖ INFORMACIJA

1. Pirkimo objektas – azoto (N) kiekio, išmetamo iš vieno gyvulio per metus, taikant geriausius prieinamus gamybos būdus (GPGB), įvertinimo kiaulininkystės ir paukštininkystės sektoriuose, paslaugos (toliau – Paslaugos).
2. Paslaugų gavėjas – Aplinkos apsaugos agentūra (toliau – Pirkėjas).
3. Tuo atveju, jeigu apibūdinant pirkimo objektą yra nurodytas konkretus standartas, techninis liudijimas, bendrosios techninės specifikacijos, modelis ar tiekimo šaltinis, konkretus procesas, būdingas konkretaus tiekėjo tiekiamoms prekėms ar teikiamoms paslaugoms, ar prekių ženklas, patentas, tipai, konkreti kilmė ar gamyba, laikoma, kad ši nuoroda yra pateikta su žodžiais „arba lygiavertis“.

II. PASLAUGŲ ĮGYVENDINIMO TIKSLAS

4. Aplinkos apsaugos agentūra, vykdydama nacionalinę į aplinkos orą išmetamų teršalų apskaitą, vertina amoniako išmetimų kiekį iš mėšlo tvarkymo veiklos. Vieni iš šių skaičiavimų įvesties duomenų yra azoto (N) kiekio išskyrimo iš vieno gyvulio per metus rodikliai (toliau – N rodikliai), kurie naudojami nustatant amoniako ir kitų azoto junginių išmetimus. Vadovaujantis Europos Komisijos įgyvendinimo sprendimu (ES) 2017/302, kuriuo nustatytos geriausių prieinamų gamybos būdų (toliau - GPGB) išvados intensyviam paukščių arba kiaulių auginimui, GPGB taikymas yra siejamas su mažesniu bendru azoto išskyrimu iš gyvulių. GPGB reikalavimai taikomi intensyvaus paukščių ir kiaulių auginimo ūkiams, kuriuose laikoma daugiau kaip 40 000 paukščių, daugiau kaip 2 000 penimų kiaulių arba daugiau kaip 750 paršavedžių. 
Kadangi vykdant nacionalinę į aplinkos orą išmetamų teršalų apskaitą iš mėšlo tvarkymo veiklų N rodikliai naudojami kaip vieni pagrindinių įvesties duomenų, būtina įvertinti taikomų GPGB poveikį azoto išskyrimui ir nustatyti reprezentatyvias šių rodiklių reikšmes Lietuvos ūkiuose. Nustatytos azoto (N) kiekio reikšmės taip pat sudarys prielaidas tikslinti ir azoto suboksido (N₂O) išmetimų vertinimą, vykdant nacionalinę išmetamųjų šiltnamio efektą sukeliančių dujų kiekio apskaitą.
5. Paslaugų tikslas – įvertinti  azoto (N) kiekį išmetamą iš vieno gyvulio per metus, taikant GPGB, kiaulininkystės ir paukštininkystės sektoriuose, remiantis taršos integruotos prevencijos ir kontrolės (TIPK) leidimuose pateikta informacija bei kitais prieinamais duomenų šaltiniais, ir nustatyti reprezentatyvias azoto (N) kiekio vienam gyvuliui reikšmes, agreguotas pagal visus ūkius, kuriems GPGB yra privalomi ir kurios galėtų būti taikomos tikslinant nacionalinę oro teršalų emisijų apskaitą iš visų Lietuvos ūkių, įskaitant ir ūkius, kuriems GPGB reikalavimai yra neprivalomi.

III. PASLAUGŲ APIMTIS

6. Tiekėjas turi įvertinti azoto (N) kiekį, išmetamą iš vieno gyvulio per metus, taikant Lietuvoje naudojamus GPGB, remiantis Techninės specifikacijos 1 priede nurodytais dokumentų ir informacijos šaltiniais, taršos integruotos prevencijos ir kontrolės (TIPK) leidimuose pateikta informacija, recenzuojama moksline literatūra bei kitais patikimais informacijos šaltiniais. Vertinimas atliekamas Techninės specifikacijos 2 priede nurodytoms žemės ūkio sektoriaus šakoms.
Vertinimo metu turi būti:
1) identifikuotos Lietuvoje taikomos GPGB priemonės, atliekant vertinimą ūkių lygmeniu;
2) įvertintas kiekviename ūkyje taikomų GPGB priemonių poveikis azoto (N) kiekiui vienam gyvuliui;
3) nustatytos reprezentatyvios azoto (N) kiekio reikšmės (kg/gyvuliui per metus), agreguotos Lietuvos mastu;
4) įvertinta, kokiai šalyje auginamai gyvulių ir paukščių daliai taikomi GPGB reikalavimai;
5) pateiktas nustatytų azoto (N) kiekio reikšmių nustatymo pagrindimas, nurodant naudotus informacijos ir duomenų šaltinius, taikytą vertinimo metodiką.

           
IV. BENDRI PASLAUGŲ TEIKIMO REIKALAVIMAI

7. Tiekėjas turi pateikti galutinę ataskaitą lietuvių kalba elektronine forma Ms Word (*.docx) formatu.
8. Ataskaitoje turi būti pateikta:
· naudotų informacijos ir duomenų šaltinių aprašymas;
· identifikuotų GPGB priemonių apžvalga;
· taikyta vertinimo metodika;
· reprezentatyvios azoto (N) kiekio vienam gyvuliui reikšmės (kg/gyvuliui per metus) ir jų nustatymo pagrindimas.
9. Visi skaičiavimai, naudoti duomenys ir galutinės azoto (N) kiekio reikšmės turi būti pateikti MS Excel (*.xlsx) formatu.
10. Ataskaitoje pateikta informacija ir skaičiavimai turi užtikrinti rezultatų skaidrumą, atsekamumą ir galimybę pakartoti vertinimą.
11.  Pirkėjas gavęs iš Tiekėjo ataskaitą, skaičiavimus ir duomenis, juos įvertina, teikia pastabas ir pasiūlymus, jei tokių yra, ne ilgiau nei per 10 kalendorinių dienų nuo jų gavimo dienos. Jei Pirkėjas turi pastabų ir (ar) pasiūlymų pateiktiems rezultatams, jas raštu, per tą patį šiame papunktyje nurodytą 10 kalendorinių dienų patikros laikotarpį, pateikia Tiekėjui ir pareikalauja atlikti pataisymus, nurodydamas protingą terminą, kuris negali būti ilgesnis nei 10 kalendorinių dienų, iki kada Tiekėjas turi patikslinti ataskaitą ir grąžinti ją atgal Pirkėjui.
11.1. Tiekėjas, teikdamas pataisytą ataskaitą kartu turi pateikti skaitmeninę kopiją su nurodytais pakeitimais (angl. track change) ir pridėti trumpą informaciją, kaip buvo atsižvelgta į pastabas.
11.2. Pirkėjas, patikrinęs ataskaitą ir duomenis ir priėmęs juos kaip tinkamus, apie tai nedelsiant raštu informuoja Tiekėją. Tokiu atveju Tiekėjas, nuo informacijos apie ataskaitos priėmimą kaip tinkama gavimo dienos, tos dienos neskaičiuojant, per 5 darbo dienas privalo parengti paslaugų perdavimo – priėmimo aktą ir pateikti Pirkėjui suderinimui. Suderintą paslaugų perdavimo – priėmimo aktą Pirkėjas pasirašo ne ilgiau nei per 5 darbo dienas arba motyvuotai atsisako jį pasirašyti.
11.3. Tiekėjas teikdamas Paslaugas, rengdamas ataskaitą ir ją tikslindamas turi įsivertinti, kad paslaugų priėmimo – perdavimo aktą Sutarties šalys turi pasirašyti ne vėliau nei iki 13 punkte nurodyto termino.

V. PASLAUGŲ TEIKIMO TERMINAI

12. Ataskaita, skaičiavimai ir duomenys turi būti pateikta Pirkėjui vertinimui iki 2027 m. liepos 13 d. Visos 6 punkte nurodytos paslaugos turi būti suteiktos iki 2027 m. rugpjūčio 2 d. 
13. Paslaugų perdavimo-priėmimo aktas Sutarties šalių pasirašytas ne vėliau kaip iki 2027 m. rugpjūčio 16 d.



Techninės specifikacijos 1 priedas 
DOKUMENTŲ IR INFORMACIJOS ŠALTINIAI: 
1. 2016 m. gruodžio 14 d. Europos Parlamento ir Tarybos direktyva (ES) 2016/2284 dėl tam tikrų valstybėse narėse į atmosferą išmetamų teršalų kiekio mažinimo, kuria iš dalies keičiama Direktyva 2003/35/EB ir panaikinama Direktyva 2001/81/EB -  https://eur-lex.europa.eu/legal-content/LT/TXT/?uri=CELEX:32016L2284 
1. Taršos integruotos prevencijos ir kontrolės (TIPK) leidimai ir juose pateikta informacija apie ūkiuose taikomas technologijas ir GPGB priemones. 
1. EMEP/EEA Techninis vadovas (naujausia versija) (angl. EMEP/EEA air pollutant emission inventory guidebook)- http://www.eea.europa.eu/themes/air/emep-eea-air-pollutant-emission-inventory-guidebook
1. Europos Komisijos geriausių prieinamų gamybos būdų (BAT) informacinis dokumentas „Intensive Rearing of Poultry or Pigs“ (BREF) -  Best Available Techniques (BAT) Reference Document for the Intensive Rearing of Poultry or Pigs - Industrial Emissions Directive 2010/75/EU (Integrated Pollution Prevention and Control)
1. Europos Komisijos įgyvendinimo sprendimas (ES) 2017/302, nustatantis geriausių prieinamų gamybos būdų (BAT) išvadas intensyviam paukščių arba kiaulių auginimui – Implementing decision - 2017/302 - EN - EUR-Lex




























Techninės specifikacijos 2 priedas

ŽEMĖS ŪKIO SEKTORIAUS ŠAKŲ, KURIŲ ATŽVILGIU YRA PERKAMOS PASLAUGOS, SĄRAŠAS

 
	NFR kodas[footnoteRef:1] [1:  Remiantis EMEP/EEA Techninis vadovas (naujausia versija) (angl. EMEP/EEA air pollutant emission inventory guidebook).] 

	Šakos pavadinimas

	3.B.3
	Kiaulių mėšlo tvarkymas ( angl. Manure management – Swine)

	3.B.4.g.i
	Vištų dedeklių mėšlo tvarkymas (angl. Manure management – Laying hens)

	3.B.4.g.ii
	Broilerių mėšlo tvarkymas (angl. Manure management – Broilers)

	3.B.4.g.iii
	Kalakutų mėšlo tvarkymas (angl. Manure management – Turkeys)

	3.B.4.g.iv
	Kitų paukščių mėšlo tvarkymas (angl. Manure management – Other poultry)



















